Mpitsang maak T20-Wêreldbekerspan bekendTemba Bavuma. Foto: Hansie Linde. Victor Mpitsang het vandag om 13:00 die Protea-groep vir die komende T20-Wêreldbeker in die Verenigde Arabiese Emirate en Oman bekend gemaak. Skaars ’n paar minute later is hy op ’n regstreekse TV-uitsending gevra waarom Faf du Plessis en Janneman Malan uit die groep van 18 spelers gelaat is. Du Plessis is immers een van Suid-Afrika se mees ervare T20-krieketspelers, terwyl die 25-jarige Malan skitterspel in die eendagkrieketformaat van die spel lewer. In tien wedstryde het hy reeds drie honderdtalle en twee vyftigtalle teen ’n gemiddeld van 92,14 geslaan. Hy het juis in die tweede eendagkragmeting teen Sri Lanka 121 van 135 aflewerings aangeteken om toe te sien dat die Proteas 283/6 in 47 boulbeurte opstapel. Ja, dit is nie in T20-wedstryde nie, maar kan jy dit bekostig om ’n speler (én daarby ’n kolwer) uit te laat wat ongetwyfeld op dreef is? Janneman Malan vier sy mees onlangse honderdtal. Foto: Ishara S. Kodikara/AFP. “Janneman se statistieke sorg vir wonderlike leesstof, maar as jy na die verskillende moontlike kombinasies kyk, het ons spelers gekies wat gereeld saam op die internasionale T20-verhoog speel,” het Mpitsang gesê. Dieselfde rede geld ook vir Du Plessis se weglating. Benewens Bavuma sal Quinton de Kock (’n swáár las rus nou op sy skouers), Reeza Hendricks, Heinrich Klaasen, Aiden Markram, David Miller en Rassie van der Dussen dan die Proteas se bekerdrome met hul kolwe maak of breek. Omdat die Indiese Premierliga eers vooraf in die einste stadions voltooi sal word, word daar verwag dat die kolfblaaie baie hulp aan draaiers sal verleen. Tabraiz Shamsi, Keshav Maharaj en Bjorn Fortuin is die span se draaiers, terwyl George Linde saam met die span as ’n reserwe sal reis. Imran Tahir is nie oorweeg nie. Maar die universele reël geld steeds: As die Proteas se draaiers op ’n blad baljaar, is die kans baie goed dat hulle kolwers gaan sukkel. “Dit is nie ’n groep wat met groot name gelaai is nie; ons sterk punt is dat ons as span saamspeel,” het Bavuma gesê. Soos Jo Black tereg vra: Hoop, wat is hoop? Protea-groep vir T20-Wêreldbeker: Temba Bavuma (kaptein), Quinton de Kock, Reeza Hendricks, Heinrich Klaasen, Aiden Markram, David Miller, Rassie van der Dussen, Wiaan Mulder, Dwaine Pretorius, Bjorn Fortuin, Keshav Maharaj, Lungi Ngidi, Anrich Nortje, Kagiso Rabada en Tabraiz Shamsi. Reserwes: George Linde, Andile Phehlukwayo en Lizaad Williams.